
ЩIэуэ къежьа коронавирус уз зэрыцIалэм земыгъэубгъуным пэщIэт лэжьыгъэхэр щрагъэкIуэкI лъэхъэнэм узыншагъэр хъумэнымкIэ IэнатIэм и языныкъуэ лэжьакIуэхэм тезыгъэгушхуэ ахъшэ яхуэгъэувыным и IуэхукIэ
Къэбэрдей-Балъкъэр Республикэм и Iэтащхьэм и Указ
«Языныкъуэ лэжьакIуэхэм я улахуэм и IуэхукIэ» 2010 гъэм накъыгъэм и 19-м къащта Къэбэрдей-Балъкъэр Республикэм и Закон №35-РЗ-м, «Къэбэрдей-Балъкъэр Республикэм и щIыналъэм щIэуэ къежьа коронавирус уз зэрыцIалэр (2019-nCoV) къыщымыгъэхъуным нэгъэсауэ хуэхьэзыру щытынымкIэ хабзэр щыгъэувыным икIи абы земыгъэубгъунымкIэ зи чэзу Iуэхухэр лэжьыным теухуауэ» Къэбэрдей-Балъкъэр Республикэм и Iэтащхьэм 2020 гъэм гъатхэпэм и 18-м къыдигъэкIа Указ №19-УГ-м япкъ иткIэ унафэ сощI:
Къэбэрдей-Балъкъэр Республикэм Узыншагъэр хъумэнымкIэ и министерствэм «СПИД-мрэ уз зэрыцIалэхэмрэ къэмыгъэхъунымрэ ебэнынымкIэ и центр» узыншагъэр хъумэнымкIэ и къэрал бюджет IэнатIэм (адэкIэ — IэнатIэ) и лэжьакIуэхэм адрейхэм къащхьэщыкI лэжьыгъэ зэрырахьэкIымрэ къалэн лей зэрагъэзащIэмрэ къыхэкIыу тезыгъэгушхуэ ахъшэ мазэ къэс яхуэгъэувын:
а) щIэуэ къежьа коронавирус узым къицIэлэнкIэ шынагъуэшхуэ пылъу я къалэныр ягъэзащIэу, щIэуэ къежьа коронавирус узыр зыпкърыт, е щIэуэ къежьа коронавирус узыр къыпкърыхьауэ шэч зыхуащI цIыхухэм еIэзэхэм, къищынэмыщIауэ, а къагъэлъэгъуа цIыхухэм я биологие материалхэм елэжьхэмрэ щIэуэ къежьа коронавирус узым къицIэлэнымкIэ шынагъуэ щыIэу къэзыхъумэ комплект щхьэхуэ ящыгъыу зи лэжьыгъэр езыхьэкIхэм дэтхэнэми етын:
сом мин 50 — дохутырхэмрэ дохутыру щымыт щIэныгъэ нэхъыщхьэ зиIэ IэщIагъэлIхэмрэ;
сом мин 30 — медицинэ персонал курытым;
сом мин 25-рэ — медицинэ персонал нэхъыщIэмрэ адрей персоналымрэ;
б) IэнатIэм и лэжьыгъэр къызэзыгъэпэщу щIэуэ къежьа коронавирус узым къицIэлIахэм е щIэуэ къежьа коронавирус узым къицIэлауэ шэч зыхуащIхэм яIумыуэхэм:
сом мин 30 — дохутырхэмрэ дохутыру щымыт щIэныгъэ нэхъыщхьэ зиIэ IэщIагъэлIхэмрэ;
сом мин 25-рэ — медицинэ персонал курытым;
сом мин 20 — медицинэ персонал нэхъыщIэмрэ адрей персоналымрэ.
Адрейхэм къащхьэщыкI лэжьыгъэ зэрырахьэкIымрэ къалэн лей зэрагъэзащIэмрэ къыхэкIыу мы Указым ипкъ иткIэ тезыгъэгушхуэ ахъшэ мазэ къэс зыхуагъэув IэнатIэхэмрэ къулыкъухэмрэ яубзыху езы IуэхущIапIэм и унафэкIэ, Къэбэрдей-Балъкъэр Республикэм Узыншагъэр хъумэнымкIэ и министерствэм и арэзыныгъэ хэлъу.
Мы Указыр гъэзэщIа хъун папщIэ зыхуеину ахъ-шэр Къэбэрдей-Балъкъэр Республикэм и Правительствэм къызэрегъэпэщ, бюджетымрэ бюджетым щымыщ мылъкумрэ къахэкIыу.
Мы Указым къару егъуэт Iэ щыщIэздза махуэм щегъэжьауэ икIи ехьэлIащ 2020 гъэм гъатхэпэм и 1-м щыщIэдзауэ къэхъуа хабзэ зэхущытыкIэхэм.
Къэбэрдей-Балъкъэр Республикэм
и Iэтащхьэ КIуэкIуэ Казбек
Налшык къалэ
2020 гъэм мэлыжьыхьым и 2-м
№33-УГ
